Borec, Tomáš, minister spravodlivosti SR (2015-01-27):
Príjemný dobrý deň vám želám, vážené pani poslankyne, poslanci, ďakujem pekne za slovo, pán predsedajúci. Stretávame sa tiež s mnohými prvýkrát tento rok, tak chcem vám tiež všetkým zapriať všetko dobré v novom roku a dovoľte teda, aby som uviedol materiál, ktorý je predmetom rokovania ako prvý bod. V prvom čítaní teda uvádzam návrh zákona, ktorý bol schválený vládou Slovenskej republiky ako iniciatívny materiál, pričom účelom tohto návrhu zákona je vytvoriť legislatívne podmienky pre vykonanie nariadenia Európskeho parlamentu a Rady o vzájomnom uznávaní ochranných opatrení v občianskych veciach. Toto nariadenie má byť rýchlym a flexibilným nástrojom, pomocou ktorého bude chránenej osobe v prípade jej premiestnenia sa z jedného členského štátu Európskej únie do druhého poskytnutá okamžitá ochrana na báze bezprostredného uznania príslušného ochranného opatrenia. Ochranné opatrenie nariadené v občianskych veciach členského, v členskom štáte pôvodu sa budú uznávať bez ďalšieho na základe vzájomného uznávania v dožiadanom členskom štáte. Túto právnu úpravu je potrebné urobiť, hoci nariadenie má priame účinky, ale keďže vo viacerých našich predpisoch prichádza ku kolízii, tak to je dôvod, prečo vlastne musíme pristúpiť k tejto právnej úprave. Vzhľadom na skutočnosť, že nariadenie upravuje otázky procesného postupu orgánov verejnej moci, a to tak v základnom, ako aj vykonávacom konaní, je potrebné postup orgánov Slovenskej republiky pri vydávaní osvedčenia ochranného opatrenia a uznávaní ochranného opatrenia nariadeného vydávajúcim orgánom v členskom štáte Európskej únie precizovať s ohľadom na vnútroštátne pomery. Nariadenie zákona v tomto smere ekvivalentne zaradením vykonáva normy sekundárneho európskeho práva. Keď hovoríme napríklad o zákaze priblíženia, len aby ste mali predstavu, alebo iných opatreniach takéhoto typu, tak toto je možné urobiť a uznať v ďalšom členskom štáte, ak sa táto osoba presúva bez ďalších potrebných rozhodnutí štátnych orgánov, čo považujem za veľký prínos. Návrh zákona teda obsahuje novelizáciu už spomínaného Občianskeho súdneho poriadku, ktorým sa zavádza nový druh osobitného konania, a to je konanie o niektorých otázkach ochranných opatrení, ďalej potom aj Trestného zákona, pretože aj tam sú nejaké záležitosti, konkrétne, v ktorom sa zavádza nová skutková podstata trestného činu marenia úradného rozhodnutia, a napokon zákona o sídlach a obvodoch súdov, v ktorom sa ustanovuje súd s tzv. kauzálnou príslušnosťou vo veciach ochranných opatrení v občianskych veciach pre celé územie Slovenskej republiky. Tento návrh zákona je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná, a zákonmi a rovnako v súlade s právom Európskej únie. Tento návrh zákona nemá vplyv na rozpočet verejnej správy, podnikateľské prostredie, informatizáciu spoločnosti, environmentálny vplyv a má pozitívny sociálny vplyv. Návrh tohto zákona bol predmetom riadneho medzirezortného pripomienkového konania. Bol prerokovaný Legislatívnou radou vlády Slovenskej republiky a 10. decembra 2014 ho prerokovala a schválila vláda Slovenskej republiky. Ďakujem pekne, toľko úvodom. Chcem vás požiadať o podporu v prvom čítaní. Ďakujem veľmi pekne, skončil som.